Catarroja convida a la participació en el seu nou BIM digital
04 oct. 2022

Catarroja recupera el seu Butlletí d'Informació Municipal (BIM) amb un nou format, concepte i sota una premissa, la participació, que dóna sentit a aquest instrument d'informació ciutadana. Així doncs, les persones interessades ja poden accedir a www.bimcatarroja.com i visitar els primers continguts que han arribat a la redacció del BIM des d'associacions, particulars i organitzacions de l'àmbit catarrogí. Serà una eina participativa on també es donarà veu a la representació de la ciutadania a l'Ajuntament, tenint tots els grups de la corporació espai per a l'opinió.

“En l'enquesta de satisfacció de serveis públics de 2019 el BIM en paper pràcticament havia desaparegut de les preferències de la ciutadania, malgrat ser un instrument amb continguts i informació de valor”, explica Xavi Bellot, regidor de comunicació social a l'Ajuntament de Catarroja.

Des de fa uns dies les associacions del municipi, culturals, festives, esportives i veïnals han rebut un mail de presentació del projecte convidant-les a participar del mateix remetent els seus continguts a bim@catarroja.es. Amb ells s'ha alimentat la pàgina web que ja llueix consells, informacions, fotos de les festes remeses pel veïnat, actes culturals i fins a una infinitat de continguts que la convertiran en un punt de referència de la participació a Catarroja.

D'igual forma, es buscarà que els continguts de valor i els reportatges sobre personatges o fets rellevants històrics de Catarroja tinguen un espai important en el BIM. Per a això, signatures reconegudes del periodisme o la cultura local han sigut contactades per a poder col·laborar a fer del BIM un mitjà de referència i de qualitat.